b'\n_START_ARTICLE_\nLimona\n_START_SECTION_\nVarietete\n_START_PARAGRAPH_\nLimona se \xc5\xa1irom sveta goji v ne\xc5\xa1tetih varietetah, ki jih baje niti botaniki ve\xc4\x8d ne registrirajo. Bistvene razlike med novimi varietetami so namre\xc4\x8d ve\xc4\x8dinoma le v zunanjem videzu, medtem ko ostanejo prehrambne lastnosti in ekonomska pomembnost prakti\xc4\x8dno nespremenjene. Limona se namre\xc4\x8d zelo redko u\xc5\xbeiva kot sve\xc5\xbe sade\xc5\xbe, zato manj\xc5\xa1e spremembe okusa niso pomembne. Za industrijsko izkori\xc5\xa1\xc4\x8danje pa pride prav vsakr\xc5\xa1na sorta, razen morda tistih, ki se zaradi neobstojnosti potro\xc5\xa1ijo na doma\xc4\x8dem trgu. Tako sta na primer skoraj neznani varieteti rde\xc4\x8dih limon in sladkih limon, \xc4\x8digar plodovi so sicer kisli, a obenem toliko sladki, da jih doma\xc4\x8dini u\xc5\xbeivajo kot sve\xc5\xbee sadje; ko je njih sade\xc5\xbe ubran, ga je treba porabiti v dveh-treh dneh, nakar se za\xc4\x8dne kvariti, zato je pa tudi skoraj nepoznan._NEWLINE_V glavnem se limone delijo v rumene in zelene, a gre za izklju\xc4\x8dno komercialno delitev, saj rastejo na istem drevesu. Zelena limona se razvije iz poletnega cvetenja drevesa, ki se ga umetno povzro\xc4\x8da z namerno popolno \xc5\xa1tiridesetdnevno su\xc5\xa1o med junijem in julijem. Tako se pridobivajo poletne limone, ki imajo tanek zelen olupek in zelo so\xc4\x8dno meso. Prenesejo dolga potovanja in skladi\xc5\xa1\xc4\x8denja, zato se izva\xc5\xbeajo po vsem svetu. Njihove\xc2\xa0\xc2\xbbsestre\xc2\xab, obi\xc4\x8dajne rumene zimske limone, navadno zadostijo potrebam doma\xc4\x8dega trga. Tako izkori\xc5\xa1\xc4\x8danje drevesa precej skr\xc4\x8di njegovo \xc5\xbeivljenjsko dobo, a je zelo donosno in zato splo\xc5\xa1no v navadi.\n_START_SECTION_\nOpis\n_START_PARAGRAPH_\nLimona je manj\xc5\xa1e drevo, od 3 do 6 metrov visoko. Mladi poganjki in cvetni listi\xc4\x8di so vijoli\xc4\x8dasti. Plod je rumene barve, v notranjosti brezbarven, ovalne do skoraj okrogle oblike, navadno z vzboklino pri peclju in o\xc5\xa1iljenim krajcem na nasprotni strani. Olupek je lahko grobo hrapav ali gladek, na notranji strani ve\xc4\x8d ali manj oblo\xc5\xbeen z belo spu\xc5\xbevasto plastjo, imenovano albedo, ki ni u\xc5\xbeitna. Rastlina se ponekod goji v okrasne namene, a na splo\xc5\xa1no se nasadi vzdr\xc5\xbeujejo za pridobivanje sade\xc5\xbeev._NEWLINE_V ugodnih podnebnih pogojih obrodi limona dvakrat letno. Spomladansko cvetenje, iz katerega zrastejo najbolj\xc5\xa1i sade\xc5\xbei, traja vsaj dva meseca. Prav toliko \xc4\x8dasa lahko zreli sade\xc5\xbei po\xc4\x8dakajo na veji, da se jih obere, kar dovoljuje sistemati\xc4\x8dno obiranje skozi vso zimo, od novembra do aprila ali maja. Drugo cvetenje, ki je v komercialnih nasadih siljeno, poteka avgusta in septembra, plodovi se pa za\xc4\x8dnejo pobirati maja, takoj po zadnjih zimskih sade\xc5\xbeih._NEWLINE_Povpre\xc4\x8dno je pri limoni le 57\xc2\xa0% u\xc5\xbeitne snovi, saj odpade do 40\xc2\xa0% te\xc5\xbee na olupek in 3\xc2\xa0% na semena. Seveda je treba pri tem upo\xc5\xa1tevati, da gre le za povpre\xc4\x8dje, saj se odstotki pri raznih varietetah ob\xc4\x8dutno spreminjajo. Podatek pa da razumeti, da se limona ne goji samo za pridobivanje soka in citronske kisline. Iz olupkov se izdeluje kandirano sadje in se pridobivajo esence in pektin. Iz semen pridobivajo olje, ostanki pa gredo v predelavo za \xc5\xbeivalsko krmo. V ugodnih pogojih da odraslo drevo od 600 do 800 plodov letno.\n_START_SECTION_\nSok in esenca\n_START_PARAGRAPH_\nLimonin sok predstavlja od 40\xe2\x80\x9450\xc2\xa0% sade\xc5\xbea. Je rumena do svetlozelena teko\xc4\x8dina kislega okusa, ki vsebuje do 8\xc2\xa0% citronske kisline, manj\xc5\xa1e koli\xc4\x8dine drugih organskih kislin, okoli 3\xc2\xa0% sladkorja in obilo vitaminov, predvsem C-vitaminov. Pred uporabo je podvr\xc5\xbeen pasterizaciji ali koncentriranju. Pasterizirani sok, ki je brez konzervansov obstojen vsaj eno leto, se uporablja kot dodatek jedem in pija\xc4\x8dam. Koncentrirani sok gre navadno v nadaljnjo industrijsko predelavo za gotova jedila in pija\xc4\x8de._NEWLINE_Limonino esen\xc4\x8dno olje je rumena teko\xc4\x8dina z izrazitim vonjem po limoni, ki je popolnoma topljiva v alkoholu. Sestoji prete\xc5\xbeno iz limonina (90\xc2\xa0%). V industriji ga deterpenirajo bodisi z vakuumsko destilacijo kot tudi s pomo\xc4\x8djo topilnih sredstev. Tako pre\xc4\x8di\xc5\xa1\xc4\x8deno se olje uporablja predvsem v \xc5\xbeivilski industriji (likerji, sla\xc5\xa1\xc4\x8dice) in za izdelavo parfemov. Industrija \xc4\x8distilnih sredstev in detergentov se poslu\xc5\xbeuje olja pred deterpenacijo in ga celo red\xc4\x8di s cenej\xc5\xa1imi snovmi, na primer s parafinskim oljem._NEWLINE_Pred odkritjem postopka pridobivanja citronske kisline s postopki, ki temeljijo na fermentaciji, je bil limonin sok glavni vir pridobivanje te kisline.'